Hoe lank gaan die doofheid aanhou?Foto: Couleur/Pixabay.com Deur TLU SA Daar is ’n Nederlandse spreekwoord wat sê dat iemand Oos-Indies doof is. Dit is wanneer iemand net wil hoor wat hy wil, en doelbewus nie wil hoor by sekere geleenthede nie. Dit is presies waarmee Suid-Afrika tans te kampe het onder die ANC-bewind. Selfs die verandering van staatshoof van Jacob Zuma na Cyril Ramaphosa, het niks wesentlik laat verander nie. Die Internasionale Monetêre Fonds het so pas ’n voorstel gemaak dat daar ’n plafon op staatskuld geplaas moet word. Hulle sê dus in ekonomies-diplomatieke taal dat die ANC-regering spandabel is en sy finansies in chaos is. Dit is ook duidelik sigbaar by die staatsbeheerde instellings soos Eskom, SAL, Transnet en andere, en wat klokslag deur internasionale instellings afgegradeer word. ’n Ander baie stil, maar duidelike boodskap uit die finansiële wêreld kan gehoor word in die waarde van die rand. Die geldeenheid het die afgelope tyd tot ’n ses maande laagtepunt gedaal, wat laer is as tydens die hoogtepunt van die Zuma-krisis net voordat hy afgedank is. Ook die aandelebeurs toon skielik groot verliese, en die twee faktore verhoog net die ekonomiese onsekerheid. Die waarde van ’n land se geldeenheid word gesien as die vertroue wat die wêreld in so ’n land het. Duidelik is die vertroue in Suid-Afrika besig om te daal, ten spyte van die sogenaamde kapitalis, Cyril Ramaphosa. Onderliggend kom die boodskap ook deur dat die wêreld en beleggers bekommerd is oor beleidsonsekerheid, oor veral landbou en mynbou. Die Mynbouhandves was reeds sodanig in omstredenheid gedompel, dat dit terug verwys moes word, maar die nuwe poging het nie veel meer vertroue ingeboesem as die ou een nie. Dieselfde geld met landbou. Skaars het die direkteur-generaal van landbou op ’n beraad oor plaasveiligheid en veediefstal die versekering gegee dat hy wit en swart boere sal beskerm, en dat geen produktiewe plaas gevat sal word nie, of hy word onseremonieel deur sy politieke baas, die minister, verwyder. Daarmee stuur die regering weer ’n ander boodskap uit, naamlik dat hulle geen boer gaan beskerm nie en dat hulle inderdaad produktiewe landbougrond gaan vat. Tans is daar die openbare verhore om artikel 25 van die Grondwet te verander om onteiening sonder vergoeding moontlik te maak. Dit is interessant dat hulle hul eie proses omgekeer het. Daar was beplan dat die verhore eers sou plaasvind, waarna die finale voorleggings sou sluit. Nou is die voorleggingstydperk reeds afgesluit, en die openbare verhore het die laaste sê – die stem van die massas wat jillend en emosioneel beweer dat boere die grond gesteel het. Die regering bly Oos-Indies doof vir die stem van redelikheid; die stem van ekonomiese groei; die stem van die vrye mark; die stem van welvaart vir al die mense van ’n land, en hy gaan voort op pad na sosialisme en kommunisme. Hoe lank gaan dit nog aanhou, en hoe lank gaan ons as Afrikaners nog daarbinne kan volhou en ons onsself terg en sus dat dit nie sover sal kom nie?